Morten Bødskov (S), 2004-12-01:
Som det allerede har været nævnt, har dette lovforslag to formål: For det første at revidere straffelovens generelle forældelsesregler og for det andet at skærpe straffen for dem, som er blevet kaldt fupafsonere i fængslerne.
Behovet for at revidere straffelovens forældelsesregler blev aktuelt set i lyset af den betænkning, Straffelovrådet afgav i 2002, og det arbejde om data- og økonomisk kriminalitet, som det såkaldte Brydensholtudvalg nu har færdiggjort.
I Socialdemokratiet støttede vi det lovforslag, regeringen på baggrund af Straffelovrådets anbefalinger fremsatte før sommerferien, og derfor synes vi selvfølgelig også, det er naturligt at se positivt på de ændringer af forældelsesreglerne, som rådet nu foreslår.
Det samme er tilfældet med en række andre ændringer i lovforslaget.
Vi kan støtte forslaget om at sidestille forældelsesfristen for juridiske personer med forældelsesfristen for fysiske personer, kan man vel sige, de nye forældelsesregler for bødestraffe og forslaget om, at der ikke skal være forældelsesfrister i sager, som eksempelvis vedrører Den Internationale Straffedomstol.
Det synes vi alt i alt er ganske positivt, og den del af lovforslaget kan vi støtte.
Ligeledes synes vi, det er positivt, at man nu tager fat på anbefalingerne fra det såkaldte Brydensholtudvalg, som blev nedsat af den daværende SR-regering tilbage i 1997 med det formål at vurdere behovet for en skærpet indsats mod økonomisk kriminalitet.
Vi kender vel alle baggrunden for udvalgets nedsættelse – den skal findes i de mange selskabstømmersager – og i Socialdemokratiet der finder vi, at de ændringer, der bliver lagt op til, og som er taget med i lovforslaget, er ganske tilfredsstillende.
Sagerne vedrørende bogføring, regnskab, skatte- og momslovgivning og svindel på disse områder er ofte meget komplicerede.
Vi har sikkert alle sammen set de dybdeborende tv-magasiner, som indtil flere gange har afsløret denne form for svindel.
Sagerne er komplicerede, og vi synes grundlæggende, at der her er tale om nogle ændringer, som falder på et tørt sted.
Sidst, men ikke mindst, indeholder lovforslaget også en skærpelse af straffen for de såkaldte fupafsonere og dem, der burde have siddet i deres sted.
Det er ikke nogen hemmelighed, at gennem længere tid har spørgsmålet om fupafsonere givet store problemer for justitsministeren.
Retorikken har været hård, og regeringsgrundlaget, Dansk Folkeparti, har ligefrem krævet, at der skulle rulle hoveder i kriminalforsorgen.
I Socialdemokratiet nøjes vi med at håbe, at justitsministeren med disse ændringer får styr på den del af det kaos, der er skabt i kriminalforsorgen, og samtidig mener vi, at de strafskærpelser, som lovforslaget lægger op til, er rimelige, ikke mindst når man ser på, hvilke straffe der gives for sammenlignelige overtrædelser af straffeloven.
Det er klart, at det er et område, som vi i Socialdemokratiet vil følge nøje.
Når personer idømmes en straf, må man selvfølgelig have som udgangspunkt, at det også er de pågældende personer selv, der skal afsone straffen.
Vi ved vel alle sammen, at det kriminelle miljø er barsk, og det skal ikke være muligt for stærke kriminelle at presse svage personer til at agere fupfanger i deres sted.
Vi vil følge denne del af lovforslaget meget nøje, og vi vil i særlig grad lægge mærke til, om det virkelig er muligt for kriminalforsorgen at sørge for, at de rigtige afsonere kommer ind og afsoner.
Justitsministeren gav et løfte om det i et samråd om emnet i Folketingets Retsudvalg, og i forlængelse af dette samråd kunne det måske være på sin plads at høre, om det er sådan, at man i kriminalforsorgenkriminalforsorgen har fundet frem til den rette teknik, så det som minimum kan sikres, at antallet af fupafsonere falder i fremtiden.
Men samlet set kan Socialdemokratiet som sagt støtte lovforslaget.